**Manje je više**

**(Laička kolumnica [238])**

**Glosa o radniku**

Ovonedjeljna evanđeoska perikopa (Mt 9,36-10,8) omogućuje nekoliko zamišljajnih ishodišta za nadahnjujuće propovijedi kao i za tragalačka promišljanja u esejističkom ruhu laičkih kolumnica. Moja se pozornost usredotočuje na Isusove riječi upućene tucetu ondašnjih ustreptalih apostola i tisućama ovodobnih smjerozovnih zemnika: *Žetve je mnogo, a radnikâ malo. Molite dakle gospodara žetve da pošalje radnike u žetvu svoju.* (Mt 9,38-39)

Naslov pokazuje da ovaj put ne ističem *žetvu*. Lipanj je. Klasoljubivi srpovi čekaju svoj red u žitorodnom mjesecu kojemu daju ime. Samoprijegornim *žeteocima* brašnonosni posao nemilice kvare bešćutni kombajni što poput mnoštva moćnih strojeva, pametnih robota i sofisticiranih računalnih čarobnjaka prepredeno lišavaju sve tromijeg i gojaznijeg *čovjeka* ne samo zamorna tjelesnog nego i prosvjetljujućega umnog *rada*. Riječ je o *radniku* bez čijeg se mukotrpno prolivena *znoja* ne bismo lagodno vozili cestama i željezničkim prugama, bez čijih krvavih *žuljeva* nema obiteljskih kuća, stambenih zgrada, putničkih i teretnih brodova. Toliko nam je zazoran da smo ga poput ideološki žigosana *druga* bez štovateljske obzirnosti prema samozatajno šutljivu nazaretskom drvodjelji **Josipu** onkraj jezikoslovne razložnosti farizejski preimenovali u značenjski bezbojna *djelatnika*.

Radnik utjelovljuje i *odjelotvoruje* pošteni rad kao temeljno preobrazbeno gibanje kojim od dragog Boga stvoreni *homo sapiens* postaje osmisliteljem i oblikovateljem svega što je nužno da živi kako valja i kako se pristoji.

Takvom se i dan-danas bahato obezvređivanu trudbeniku divi hrvatski pjesnički velikan **Silvije Strahimir Kranjčević** u nepravedno marginaliziranoj, maestralno spjevanoj odi *Radniku*: *Pregni samo! Tvrde si protri dlane, / Gordi mužu, u čijem srcu zbori / Isus Hristos: Sinovi da smo ravni / Jednoga oca! / Dok nas gole samrtna rađa majka, / Jednim prahom bosa dok noga kleca, / Kud i carska zlatna se kola vrte, / – Rabota tvoja!*

Svesilni, radini Stvoritelju, daj nam da marljivim djelovanjem iznovice zavolimo rad kao uljudbeno načelo svekolika i svakojaka stvaralaštva kojim otkrivamo i ostvarujemo smisao pozemljarskog postojanja!

Sead Ivan Muhamedagić